ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκου Κοινοβουλιου και του Συμβουλιου περί της θέσπισης ενός κοινοτικού προγράμματος δράσης για την ενθάρρυνση της συνεργασίας των κρατών μελών για την καταπολέμηση του κοινωνικού αποκλεισμού

1. διαδικασια

Η πρόταση απόφασης, COM(2000)368 τελικό, διαβιβάστηκε στο Συμβούλιο και στο Ευρωπαϊκό Κοινοβούλιο στις 16 Ιουνίου 2000. Το Ευρωπαϊκό Κοινοβούλιο εξέδωσε τη γνώμη του σε πρώτη ανάγνωση στις 16 Nοεμβρίου 2000. Η Οικονομική και Κοινωνική Επιτροπή ενέκρινε τη γνώμη της στην ολομέλειά της στις 19 Οκτωβρίου 2000 και η Επιτροπή των Περιφερειών στις 13 Δεκεμβρίου 2000.

Ύστερα από τη γνωμοδότηση του Ευρωπαϊκού Κοινοβουλίου και σύμφωνα με το άρθρο 250 παράγραφος 2 ΣΕΚ, η Επιτροπή ενέκρινε τροποποιημένη πρόταση και την απέστειλε στο Συμβούλιο και στο Ευρωπαϊκό Κοινοβούλιο στις 24 Νοεμβρίου 2000 (COM(2000)796 τελικό).

Tο Συμβούλιο κατέληξε σε πολιτική συμφωνία για την κοινή θέση κατά τη συνεδρίασή του στις 27 και 28 Nοεμβρίου 2000. Tο Συμβούλιο ενέκρινε επίσημα την κοινή θέση του στις 12 Φεβρουαρίου 2001.

2. στοχοσ τησ προτασησ

Η Επιτροπή υπέβαλε την πρόταση οδηγίας ανταποκρινόμενη στα συμπεράσματα του Ευρωπαϊκού Συμβουλίου στη Λισσαβώνα, στα οποία δηλώνεται ότι «οι πολιτικές για την καταπολέμηση του κοινωνικού αποκλεισμού πρέπει να βασίζονται σε μια ανοικτή μέθοδο συντονισμού που θα συνδυάζει τα εθνικά σχέδια δράσης με μια πρωτοβουλία της Επιτροπής για συνεργασία στον τομέα αυτόν, η οποία θα υποβληθεί ως τον Ιούνιο του 2000» (παράγραφος 32 των συμπερασμάτων). Βασίζεται στις διατάξεις της ΣΕΚ, ιδίως στο άρθρο 136 και στο άρθρο 137, παράγραφος 2, υποπαράγραφοι 2 και 3. Η πρόταση παρέχει τη νομική βάση για ένα πενταετές πρόγραμμα κοινοτικής δράσης με στόχο τη βελτίωση της κατανόησης, την οργάνωση της αμοιβαίας μάθησης στο πλαίσιο των εθνικών σχεδίων δράσης των κρατών μελών για την καταπολέμηση της φτώχειας και του κοινωνικού αποκλεισμού, την υποστήριξη της συμμετοχής όλων των ενδιαφερόμενων και τη διασύνδεση μέσω δικτύου σε ευρωπαϊκό επίπεδο. Θα συμβάλει στο να δοθεί στην Ένωση και στα κράτη μέλη η δυνατότητα να ενισχύσουν την αποτελεσματικότητα και την ικανότητα των πολιτικών τους για την καταπολέμηση της φτώχειας και του κοινωνικού αποκλεισμού.

3. οι παρατηρησεισ τησ επιτροπησ σχετικα με την κοινη θεση

3.1. Γενικές παρατηρήσεις

p.m.

3.2. Με ποιο τρόπο ελήφθησαν υπόψη οι τροπολογίες του Ευρωπαϊκού Κοινοβουλίου

Ενισχύθηκε ο σύνδεσμος με τα συμπεράσματα του Ευρωπαϊκού Συμβουλίου στη Λισσαβώνα για την καταπολέμηση του κοινωνικού αποκλεισμού και ενσωματώθηκαν, όπου ήταν δυνατό, περαιτέρω παραπομπές στη φτώχεια. Δόθηκε μεγαλύτερη έμφαση στη βελτίωση των δεικτών και των κριτηρίων αξιολόγησης ως μέσων για την υποστήριξη της συνεργασίας των κρατών μελών στο πλαίσιο της ανοικτής μεθόδου συντονισμού. Τονίστηκε ο ρόλος της επιτροπής κοινωνικής προστασίας και προτάθηκε επίσης να εξεταστεί η πρόοδος που επιτεύχθηκε στο πλαίσιο του προγράμματος στην ετήσια έκθεση σύνθεσης της Επιτροπής κατά το εαρινό Ευρωπαϊκό Συμβούλιο.

Δόθηκε έμφαση στη συμμετοχή όλων των ενδιαφερόμενων πρωταγωνιστών σε όλα τα επίπεδο και στη σημασία της εξέτασης των επί τόπου εμπειριών, καθώς και των εμπειριών που βιώνουν όσοι πλήττονται από τη φτώχεια και τον κοινωνικό αποκλεισμό, ενώ έγινε σαφές ότι το πρόγραμμα κοινοτικής δράσης θα επικεντρώνεται μόνο στη διακρατική συνεργασία που έχει ως στόχο τη διαμόρφωση πολιτικής και στην υποστήριξη της διασύνδεσης μέσω δικτύου σε ευρωπαϊκό επίπεδο. Ενδυναμώθηκαν οι διατάξεις για την ενίσχυση της συμβατότητας και της συμπληρωματικότητας με άλλες κοινοτικές πολιτικές, άλλα κοινοτικά μέσα και άλλες κοινοτικές ενέργειες.

3.2.1. Τροπολογίες του ΕΚ που λαμβάνονται υπόψη πλήρως, εν μέρει ή στο πνεύμα τους στην κοινή θέση του Συμβουλίου και στην τροποποιημένη πρόταση της Επιτροπής

Οι παραπομπές στις αιτιολογικές σκέψεις και στα άρθρα λαμβάνουν υπόψη την αρίθμηση στην κοινή θέση του Συμβουλίου.

- Στην αιτιολογική σκέψη 1 ενσωματώνεται μέρος της τροπολογίας 2 του ΕΚ, συμπεριλαμβάνοντας ευρύτερη παραπομπή στο άρθρο 2 της συνθήκης,

- Η αιτιολογική σκέψη 3 καλύπτει την τροπολογία 4 του Ευρωπαϊκού Κοινοβουλίου και παραπέμπει στις συστάσεις 92/441/EΟΚ και 92/442/EΟΚ του Συμβουλίου, καθώς και στα συμπεράσματα του Συμβουλίου, της 17ης Δεκεμβρίου 1999 (αιτιολογική σκέψη 4 της τροποποιημένης πρότασης της Επιτροπής),

- Στην αιτιολογική σκέψη 5 ενσωματώνεται η τροπολογία 5 του Ευρωπαϊκού Κοινοβουλίου με την προσθήκη των λέξεων «φτώχειας» και «κοινωνικού αποκλεισμού» (αιτιολογική σκέψη 6 της τροποποιημένης πρότασης),

- Στην αιτιολογική σκέψη 7 παρατίθενται τα συμπεράσματα του Ευρωπαϊκού Συμβουλίου στη Λισσαβώνα σχετικά με την ανάγκη να υπάρξει σημαντικός αντίκτυπος για την εξάλειψη της φτώχειας, θέτοντας επαρκείς στόχους (πρώην τροπολογία 10 της επιτροπής απασχόλησης και κοινωνικών υποθέσεων του Ευρωπαϊκού Κοινοβουλίου, που δεν ψηφίστηκε στη σύνοδο ολομέλειας) (αιτιολογική σκέψη 8 της τροποποιημένης πρότασης της Επιτροπής),

- Η αιτιολογική σκέψη 11 καλύπτει μέρος της τροπολογίας 14 του Ευρωπαϊκού Κοινοβουλίου, κάνοντας λόγο για εκπόνηση εναρμονισμένων μελετών και καθιέρωση κοινών ποσοτικών και ποιοτικών δεικτών ως βάση για την ανάπτυξη της ανοικτής μεθόδου συντονισμού (αιτιολογική σκέψη 12 της τροποποιημένης πρότασης της Επιτροπής),

- Η αιτιολογική σκέψη 12 καλύπτει το πνεύμα της τροπολογίας 27 και την τροπολογία 66 του Ευρωπαϊκού Κοινοβουλίου, δηλώνοντας ότι η καταπολέμηση του κοινωνικού αποκλεισμού και της φτώχειας απαιτεί τη συμμετοχή σε ποιοτική απασχόληση και την πρόσβαση όλων σε πόρους, αγαθά και υπηρεσίες (αιτιολογική σκέψη 13 της τροποποιημένης πρότασης της Επιτροπής),

- Η αιτιολογική σκέψη 13 καλύπτει την τροπολογία 6 του Ευρωπαϊκού Κοινοβουλίου, δηλώνοντας ότι τα μέτρα για την καταπολέμηση του κοινωνικού αποκλεισμού πρέπει να στοχεύουν στο να δίνουν τη δυνατότητα σε όλους να συντηρούνται μέσω αμειβόμενης απασχόλησης ή αλλιώς και να εντάσσονται στην κοινωνία (αιτιολογική σκέψη 14 της τροποποιημένης πρότασης της Επιτροπής),

- Η αιτιολογική σκέψη 14 αποδέχεται το πνεύμα της τροπολογίας 23 του Ευρωπαϊκού Κοινοβουλίου σχετικά με το ρόλο που δόθηκε από τα Ευρωπαϊκά Συμβούλια στη Λισσαβώνα και στη Φέιρα στην επιτροπή κοινωνικής προστασίας που συγκροτήθηκε με την απόφαση 2000/436/EΚ του Συμβουλίου (αιτιολογική σκέψη 18 της τροποποιημένης πρότασης της Επιτροπής),

- Στην αιτιολογική σκέψη 15 ενσωματώνεται η τροπολογία 17 του ευρωπαϊκού Κοινοβουλίου, λαμβάνοντας υπόψη τις μη κυβερνητικές οργανώσεις σε διάφορα επίπεδα (τοπικό, περιφερειακό, εθνικό και ευρωπαϊκό), τις τοπικές και περιφερειακές αρχές και τους κοινωνικούς εταίρους ως φορείς που διαθέτουν εμπειρία και εμπειρογνωμοσύνη στην καταπολέμηση του κοινωνικού αποκλεισμού και συνεπώς ικανούς να συμβάλουν σημαντικά σε ευρωπαϊκό επίπεδο στην κατανόηση του κοινωνικού αποκλεισμού και στην εξασφάλιση του ότι ο σχεδιασμός, η εφαρμογή και η συνέχεια που θα δοθεί στο πρόγραμμα λαμβάνουν υπόψη την εμπειρία των ανθρώπων που είναι εκτεθειμένοι στον κοινωνικό αποκλεισμό (αιτιολογική σκέψη 15 της τροποποιημένης πρότασης της Επιτροπής),

- Στην αιτιολογική σκέψη 17 ενσωματώνεται η τροπολογία 19 του Ευρωπαϊκού Κοινοβουλίου, εξασφαλίζοντας ότι η συνεκτικότητα και η συμπληρωματικότητα των ενεργειών που εφαρμόζονται στο πλαίσιο αυτού του προγράμματος επεκτείνονται και ισχύουν για όλα τα άλλα συναφή μέσα, όλες τις άλλες συναφείς πολιτικές και ενέργειες, ιδίως τα διαρθρωτικά ταμεία (αιτιολογική σκέψη 17 της τροποποιημένης πρότασης της Επιτροπής),

- Στην αιτιολογική 22 ενσωματώνεται η τροπολογία 25 του Ευρωπαϊκού Κοινοβουλίου για την προαγωγή της ισότητας μεταξύ ανδρών και γυναικών σύμφωνα με τα άρθρα 2 και 3 της συνθήκης (αιτιολογική σκέψη 22 της τροποποιημένης πρότασης της Επιτροπής).

- Το άρθρο 2 περιέχει το πνεύμα της τροπολογίας 68 του Ευρωπαϊκού Κοινοβουλίου, συγχωνεύει και αλλάζει τη διατύπωση των παραγράφων 1 και 3 όπως στην τροποποιημένη πρόταση.

- Στο άρθρο 3 α) ενσωματώνεται μέρος της τροπολογίας 36 του Ευρωπαϊκού Κοινοβουλίου με την προσθήκη των λέξεων «της φτώχειας» στη φράση «κοινωνικού αποκλεισμού».

- Στο άρθρο 3 γ) ενσωματώνεται μέρος της τροπολογίας 70 του Ευρωπαϊκού Κοινοβουλίου με την προσθήκη των λέξεων «τη φτώχεια» και «της προώθησης διαλόγου με όλους τους παράγοντες που έχουν σχέση».

- Στο άρθρο 4 παράγραφος 1 ενσωματώνεται μέρος της τροπολογίας 71 του Ευρωπαϊκού Κοινοβουλίου με την προσθήκη της φράσης «τη μελέτη ποσοτικών και ποιοτικών δεικτών» στην πρώτη παύλα και της φράσης «κριτηρίων αξιολόγησης» στη δεύτερη παύλα. παρόμοιες προσθήκες έχει γίνει και στην τροποποιημένη πρόταση.

- Στο άρθρο 4 παράγραφος 1 τρίτη παύλα ενσωματώνεται η τροπολογία 42 του Ευρωπαϊκού Κοινοβουλίου και γίνεται λόγος για προώθηση της στήριξης κατάλληλων δικτύων (στην κοινή θέση του Συμβουλίου) /υποστήριξη στα σχετικά δίκτυα (στην τροποποιημένη πρόταση της Επιτροπής). η διαφορά αυτή δεν εμφανίζεται στο γαλλικό κείμενο της κοινής θέσης το οποίο κάνει λόγο για «δίκτυα» όπως και το κείμενο του Ευρωπαϊκού Κοινοβουλίου.

- Στο άρθρο 9 ενσωματώνεται η τροπολογία 51 του Ευρωπαϊκού Κοινοβουλίου σχετικά με την τακτική συνεργασία που πρέπει να καθιερώσει η Επιτροπή με την επιτροπή κοινωνικής προστασίας (Το ίδιο συμβαίνει και στο άρθρο 8 της τροποποιημένης πρότασης της Επιτροπής με ορισμένες διαφορές στη διατύπωση),

- Στο άρθρο 10 ενσωματώνεται μέρος της τροπολογίας 53 του Ευρωπαϊκού Κοινοβουλίου και διευρύνει τον κατάλογο των πολιτικών με τις οποίες θα πρέπει να εξασφαλίζεται συνεκτικότητα και συμπληρωματικότητα όσον αφορά την οικονομική, βιομηχανική και επιχειρηματική πολιτική και τη μετανάστευση (άρθρο 9 της τροποποιημένης πρότασης της Επιτροπής).

- Στο άρθρο 12 ενσωματώνεται η τροπολογία 46 του Ευρωπαϊκού Κοινοβουλίου σχετικά με τον απολογισμό της προόδου του προγράμματος στην ετήσια έκθεση σύνθεσης της Επιτροπής προς το εαρινό Ευρωπαϊκό Συμβούλιο (άρθρο 11 της τροποποιημένης πρότασης της Επιτροπής).

- Το κεφάλαιο 1, πτυχή 1 του παραρτήματος καλύπτει το πνεύμα της τροπολογίας 69 και την τροπολογία 76 εν μέρει, αποδίδοντας μεγαλύτερη σημασία(i) στην εξέταση της εμπειρίας των ατόμων που βιώνουν άμεσα τον κοινωνικό αποκλεισμό και τη φτώχεια, (ii) στη χρήση όλων των σχετικών πηγών πληροφοριών σχετικά με τον κοινωνικό αποκλεισμό και τη φτώχεια, συμπεριλαμβανομένων των πληροφοριών από μη κυβερνητικές οργανώσεις (iii) στο να δίνεται ιδιαίτερη προσοχή στις πολλές διαστάσεις και στις ποικίλες καταστάσεις των κοινωνικών ομάδων, συμπεριλαμβανομένης της παιδικής φτώχειας, καθώς και των περιοχών που εκτίθενται στους κινδύνους του κοινωνικού αποκλεισμού.

- Στην πτυχή 1, μέρος 1 του παραρτήματος ενσωματώνεται η τροπολογία 59 του Ευρωπαϊκού Κοινοβουλίου με την προσθήκη των τεχνικών εργασιών σχετικά με τους δείκτες στον κατάλογο των μέτρων που μπορεί να υποστηρίζει το πρόγραμμα. Η ίδια προσθήκη γίνεται, αν και με ελαφρώς διαφορετική διατύπωση, στην τροποποιημένη πρόταση της Επιτροπής.

- Στην πτυχή 2.1, κεφάλαιο 1 του παραρτήματος ενσωματώνεται η τροπολογία, 74 που προσθέτει τη δυνατότητα να υποστηρίζει το πρόγραμμα επιτόπου επισκέψεις, ανταλλαγές προσωπικού και ανταλλαγές μεταξύ εθνικών παρατηρητηρίων ή παρόμοιων αναγνωρισμένων φορέων.

3.2.2. Τροπολογίες του ΕΚ που λαμβάνονται υπόψη πλήρως, εν μέρει ή στο πνεύμα τους στην τροποποιημένη πρόταση της Επιτροπής, αλλά όχι στην κοινή θέση του Συμβουλίου

Οι παραπομπές στις αιτιολογικές σκέψεις και στα άρθρα αφορούν την αρίθμηση που χρησιμοποιείται στην τροποποιημένη πρόταση.

- Η τροπολογία 3 του Ευρωπαϊκού Κοινοβουλίου προσθέτει νέα αιτιολογική σκέψη σχετικά με τον αναθεωρημένο Κοινωνικό Χάρτη του Συμβουλίου της Ευρώπης (1996). Η τροποποιημένη πρόταση της Επιτροπής την εισάγει ως «έχοντας υπόψη» στην αιτιολογική σκέψη 3 και επιθυμεί τη διατήρησή της.

- Η τροπολογία 18 στην αιτιολογική σκέψη 16 σχετικά με τις εξουσίες που ανατίθενται στην Επιτροπή προσθέτει τη φράση «με την επιφύλαξη των εξουσιών που ανατίθενται στην Επιτροπή δυνάμει του άρθρου 274 της συνθήκης». Η επιτροπή αποδέχεται τη διαγραφή της παραπομπής στο άρθρο 274, καθώς οι δημοσιονομικές προβλέψεις της κοινής θέσης του Συμβουλίου δεν θίγουν την εφαρμογή του άρθρου 274 της συνθήκης.

- Η τροπολογία 72 στο άρθρο 7 παράγραφος 1 που αφορά επίσης την εφαρμογή των αρμοδιοτήτων που ανατίθενται στην Επιτροπή, επίσης προσθέτει τη φράση «με την επιφύλαξη των αρμοδιοτήτων που ανατίθενται στην Ευρωπαϊκή Επιτροπή από το άρθρο 274 της συνθήκης. Για τον ίδιο λόγο που αναφέρεται ανωτέρω, η Επιτροπή δέχεται τη διαγραφή της προσθήκης αυτής από το άρθρο 7 παράγραφος 1

- Η τροπολογία 24 του Ευρωπαϊκού Κοινοβουλίου που αφορά τη συμβατότητα του ποσού αναφοράς του προγράμματος με το τρέχον δημοσιονομικό πλαίσιο καλύπτεται από τη νέα αιτιολογική σκέψη 21 της τροποποιημένης πρότασης της Επιτροπής. Η Επιτροπή επιθυμεί να διατηρήσει τη θέση της, καθώς εξασφαλίζει τη συμβατότητα του προϋπολογισμού που διατίθεται στο πρόγραμμα με το τρέχον δημοσιονομικό πλαίσιο.

- Η τροπολογία 37 του Ευρωπαϊκού Κοινοβουλίου που προσθέτει τη φράση «που βασίζονται σε κοινές παραμέτρους» στο άρθρο 3 δεύτερη παύλα λαμβάνεται υπόψη μόνον εν μέρει στο άρθρο 3 δεύτερη παύλα της τροποποιημένης πρότασης της Επιτροπής που λέει «με βάση συγκρίσιμες παραμέτρους». Η Επιτροπή επιθυμεί τη διατήρηση της φράσης «με βάση συγκρίσιμες παραμέτρους» ως συμβιβασμό των θέσεων ου Συμβουλίου και του Ευρωπαϊκού Κοινοβουλίου. Με τη χρήση της λέξης «συγκρίσιμων» αντί για «κοινών» τα κράτη μέλη θα είναι σε θέσει αν εκφράζουν καλύτερα τις ιδιαιτερότητες της εθνικής κατάστασης τους και τις προτεραιότητές τους διατηρώντας παράλληλα τη δυνατότητα παραγωγικής σύγκρισης με τα άλλα κράτη μέλη. Αυτό θα συμβάλει στη βελτιστοποίηση της ευρωπαϊκής προστιθέμενης αξίας του προγράμματος.

- Η τροπολογία 65 στο κεφάλαιο 4 του παραρτήματος ορίζει ότι στην περίπτωση επιδοτήσεων για από κοινού χρηματοδότηση με άλλες πηγές «το επίπεδο οικονομικής ενίσχυσης από την Ευρωπαϊκή Επιτροπή δεν μπορεί να υπερβαίνει, κατά γενικό κανόνα, το 90% του κόστους της επιδοτούμενης δράσης». Η τροποποιημένη πρόταση της Επιτροπής λαμβάνει εν μέρει υπόψη την τροπολογία αυτή λέγοντας ότι: «η λειτουργική χρηματοδότηση για τα ευρωπαϊκά δίκτυα δυνάμει του κλάδου 3.1. μπορεί, κατ' εξαίρεση, όταν αιτιολογείται από την οικονομική τους κατάσταση, να ανέλθει στο 90% των τρεχόντων εξόδων τους». Η Επιτροπή επιθυμεί να διατηρήσει τη θέση της. Στη συνεδρίαση στις 27-28 Νοεμβρίου του 2000 η Επιτροπή εξέφρασε επιφύλαξη σχετικά με το αντίστοιχο κείμενο στην κοινή θέση του Συμβουλίου (επισυνάπτεται δήλωση).

3.3. Nέες διατάξεις που εισάγει το Συμβούλιο και η θέση της Επιτροπής σχετικά με αυτές.

Οι παραπομπές στις αιτιολογικές σκέψεις και στα άρθρα αφορούν την αρίθμηση που χρησιμοποιείται στην κοινή θέση του Συμβουλίου.

Στο τέλος της αιτιολογικής σκέψης 8 η κοινή θέση του Συμβουλίου προσθέτει: «και ότι η απασχόληση είναι η καλύτερη προστασία έναντι στον κοινωνικό αποκλεισμό». Η Επιτροπή συμφωνεί με το Συμβούλιο, καθώς η προσθήκη αυτή παραπέμπει στα συμπεράσματα του Ευρωπαϊκού Συμβουλίου στη Λισσαβώνα όσον αφορά την προώθηση της κοινωνικής ένταξης.

Η κοινή θέση του Συμβουλίου περιέχει ειδική αιτιολογική σκέψη 18 σύμφωνα με την οποία «πρέπει να αποδίδεται ιδιαίτερη προσοχή στον κοινωνικό αποκλεισμό ενόψει της διεύρυνσης». Η Επιτροπή συμφωνεί με το Συμβούλιο.

Η κοινή θέση του Συμβουλίου περιλαμβάνει νέα αιτιολογική σκέψη 20 η οποία αφορά τις «εργασίες άλλων διεθνών οργανισμών, ιδίως των Ηνωμένων Εθνών, του Οργανισμού Οικονομικής Συνεργασίας και Ανάπτυξης, της Διεθνούς Οργάνωσης Εργασίας και του Συμβουλίου της Ευρώπης, που θα έχουν ιδιαίτερο ενδιαφέρον κατά την εφαρμογή του προγράμματος αυτού». Η Επιτροπή συμφωνεί με το Συμβούλιο.

Στο άρθρο 4 παράγραφος 1 πρώτη παύλα της κοινής θέσης του Συμβουλίου, το ακόλουθο κείμενο «... συμπεριλαμβανομένης της συγκέντρωσης στατιστικών στοιχείων σχετικών με τις διάφορες μορφές κοινωνικού αποκλεισμού με στόχο τη σύγκριση των δεδομένων αυτών, τη μελέτη των ποσοτικών δεικτών...» αντικαθιστά το κείμενο «συμπεριλαμβανομένης της συλλογής συγκρίσιμων στατιστικών στοιχείων, της εκπόνησης ποσοτικών και ποιοτικών δεικτών». Η Επιτροπή συμφωνεί με το Συμβούλιο.

Στο άρθρο 4 παράγραφος 1 δεύτερη παύλα της κοινής θέσης του Συμβουλίου, διαγράφεται η φράση «συνεργασία πολιτικής». Καθώς λαμβάνεται υπόψη στους στόχους που καθορίζονται στο άρθρο 3, η Επιτροπή συμφωνεί με το Συμβούλιο.

Στο άρθρο 5 σχετικά με την «υλοποίηση και τη συνεργασία με τα κράτη μέλη», η κοινή θέση του Συμβουλίου προσθέτει στο β) το εξής: «Για το σκοπό αυτό, η Επιτροπή παρέχει στις μη κυβερνητικές οργανώσεις και στους κοινωνικούς εταίρους τις κατάλληλες πληροφορίες ». Καθώς η προσθήκη αυτή συμμορφώνεται με τις βασικές αρχές του προγράμματος και της τροπολογίας 44 του Ευρωπαϊκού Κοινοβουλίου, η Επιτροπή συμφωνεί με το Συμβούλιο.

Η κοινή θέση του Συμβουλίου δημιουργεί νέο άρθρο 7 σχετικά με τα «εκτελεστικά μέτρα». Παραπέμποντας στην απόφαση 1999/468/ΕΚ [1], απαριθμεί τα μέτρα που πρέπει να ληφθούν σύμφωνα με διαδικασία διαχειριστικής επιτροπής και τα μέτρα για τα οποία απαιτείται διαδικασία συμβουλευτικής επιτροπής. Μολονότι στην τροποποιημένη πρόταση της Επιτροπής γίνεται λόγος μόνο για τη διαδικασία συμβουλευτικής επιτροπής, η Επιτροπή συμφωνεί με το Συμβούλιο.

[1] της 29 Ιουνίου 1999, για τον καθορισμό των όρων άσκησης των αρμοδιοτήτων που ανατίθενται στην Επιτροπή.

Υπάρχει επίσης διαφορά ως προς το χωρισμό του κειμένου μεταξύ των άρθρων 7 και 8 της τροποποιημένης πρότασης σε σχέση με τα αντίστοιχα άρθρα 8 και 9 της κοινής θέσης που δεν μεταβάλει το περιεχόμενο. Η Επιτροπή συμφωνεί με το Συμβούλιο.

Στην παράγραφο 1.1., πτυχή 1 στο κεφάλαιο 1 του παραρτήματος η φράση «τεχνικές εργασίες σχετικά με τους δείκτες» αντικαθιστά τη φράση «δημιουργία δεικτών» της τροποποιημένης πρότασης. Η Επιτροπή αποδέχεται τη διατύπωση του Συμβουλίου.

3.4. Προβλήματα που προέκυψαν κατά την έγκριση της κοινής θέσης

Σημείωση: τα επίσημα πρακτικά της συνεδρίασης του Συμβουλίου στις 27 και 28 Νοεμβρίου 2000 δεν είναι ακόμα διαθέσιμα. Το ακόλουθο κείμενο βασίζεται στα πρακτικά που συνέταξε τη Γενική Γραμματεία της Επιτροπής.

Στη συνεδρίαση στις 27 και 28 Νοεμβρίου 2000, κατά την οποία το Συμβούλιο κατέληξε σε πολιτική συμφωνία για κοινή θέση, η Επιτροπή εξέφρασε επιφυλάξεις όσον αφορά το σημείο 3.1 της πτυχής 3 του παραρτήματος. Το εν λόγω κείμενο αφορά «τη βασική χρηματοδότηση των κύριων ευρωπαϊκών δικτύων που συμμετέχουν στην καταπολέμηση της φτώχειας και του κοινωνικού αποκλεισμού» που «περιορίζεται κατ' ανώτατο στο 80% δαπανών που μπορούν να τυγχάνουν υποστήριξης».

Στην τροποποιημένη πρότασή της στο τέλος του σημείου 4 «πραγματοποίηση των ενεργειών» η Επιτροπή προσθέτει το εξής: «ωστόσο η λειτουργική χρηματοδότηση για τα ευρωπαϊκά δίκτυα δυνάμει του κλάδου 3.1. μπορεί, κατ' εξαίρεση, να ανέλθει στο 90% των τρεχόντων εξόδων τους». Αυτό ευθυγραμμίζεται με την απόφαση που ελήφθη στο πλαίσιο του προγράμματος για την καταπολέμηση των διακρίσεων και λαμβάνει εν μέρει υπόψη (με πεδίο εφαρμογής που περιορίζεται αποκλειστικά στη χρηματοδότηση των ευρωπαϊκών δικτύων που συμμετέχουν στην καταπολέμηση της φτώχειας και του κοινωνικού αποκλεισμού) την τροπολογία 65 του Ευρωπαϊκού Κοινοβουλίου. (βλ. συνημμένη δήλωση).

4. συμπερασματα

Η κοινή θέση του Συμβουλίου διατηρεί τα κύρια χαρακτηριστικά της πρότασης απόφασης και κάνει ορισμένες προσθήκες στο κείμενο που αντικατοπτρίζουν τα συμπεράσματα του Ευρωπαϊκού Συμβουλίου στη Λισσαβώνα, την ανάγκη να αναπτύξουμε τις εργασίες σχετικά με τους δείκτες και τα κριτήρια αξιολόγησης και τη σημασία της συμμετοχής όλων των ενδιαφερομένων στα διάφορα επίπεδο. Οι προσθήκες αυτές ευθυγραμμίζονται με τις τροπολογίες του Ευρωπαϊκού Κοινοβουλίου και η Επιτροπή τις αποδέχεται. Επιπλέον το Συμβούλιο προσθέτει στις αιτιολογικές σκέψεις παραπομπές στη διεύρυνση και στο έργο που επιτελούν άλλοι διεθνείς οργανισμοί, τις οποίες η Επιτροπή επίσης αποδέχεται. Όσον αφορά την εφαρμογή του προγράμματος, το Συμβούλιο εισάγει τη διαδικασία της διαχειριστικής επιτροπής σύμφωνα με την απόφαση 1999/468/EΚ. Η Επιτροπή είχε προτείνει μόνον τη διαδικασία συμβουλευτικής επιτροπής, αλλά αποδέχεται τη διαδικασία διαχειριστικής επιτροπής στους βασικούς τομείς αναγνωρίζοντας την επιθυμία των κρατών μελών να συμμετέχουν πιο δραστήρια στη διαχείριση του προγράμματος. Έτσι μπορεί να υποστηρίζει πιο αποτελεσματικά τη μεταξύ τους συνεργασία, στο πλαίσιο της ανοικτής μεθόδου συντονισμού.

Εντούτοις η Επιτροπή με λύπη διαπίστωσε ότι

- δεν περιέχεται στις αιτιολογικές σκέψεις παραπομπή στον αναθεωρημένο Κοινωνικό Χάρτη του Συμβουλίου της Ευρώπης. Η Επιτροπή προτείνει οι αιτιολογικές σκέψεις να περιλαμβάνουν επίσης παραπομπή στο Χάρτη των Θεμελιωδών Δικαιωμάτων που υπέγραψαν από κοινού στις 7 Δεκεμβρίου 2000 το Συμβούλιο, το Ευρωπαϊκό Κοινοβούλιο και η Επιτροπή.

- στις αιτιολογικές σκέψεις δεν αναφέρεται ότι το ποσό αναφοράς του προγράμματος είναι συμβατό με το τρέχον δημοσιονομικό πλαίσιο.

- στους στόχους του προγράμματος στο άρθρο 3 δεν αναφέρεται ότι οι ανταλλαγές των πολιτικών που εφαρμόζονται και η αμοιβαία μάθηση πρέπει να οργανώνονται με βάση συγκρίσιμες παραμέτρους. Η συγκρισιμότητα είναι ζωτικής σημασίας στο πλαίσιο της ανοικτής μεθόδου συντονισμού [2] και για την επίτευξη από το πρόγραμμα της προσδοκώμενης ευρωπαϊκής προστιθέμενης αξίας

[2] Η συγκρισιμότητα των παραμέτρων και των δεικτών απέκτησε ακόμα μεγαλύτερη σημασία ύστερα από την έγκριση από το Ευρωπαϊκό Συμβούλιο στη Νίκαια των ευρωπαϊκών στόχων για την καταπολέμηση της φτώχειας και του κοινωνικού αποκλεισμού.

Επίσης η Επιτροπή δεν είναι σε θέση να αποδεχθεί ότι

- θα συνιστούσε λιγότερο ευνοϊκή μεταχείριση στη χρηματοδότηση μεταξύ των μεν ευρωπαϊκών δικτύων που συμμετέχουν στην καταπολέμηση της φτώχειας και του κοινωνικού αποκλεισμού και είναι επιλέξιμα βάσει του εν λόγω προγράμματος και των δε ευρωπαϊκών δικτύων που είναι επιλέξιμα βάσει του προγράμματος για την καταπολέμηση των διακρίσεων,

και καλεί το Συμβούλιο να προσαρμόσει ανάλογα την κοινή του θέση.

ΠΑΡΑΡΤΗΜΑ

ΔΗΛΩΣΗΣ

ΠΡΟΣ ΚΑΤΑΧΩΡΗΣΗ ΣΤΑ ΠΡΑΚΤΙΚΑ ΤΟΥ ΣΥΜΒΟΥΛΙΟΥ

Δήλωση της Επιτροπής

Η Επιτροπή λυπάται διότι το Συμβούλιο δεν δέχθηκε, όπως είχε γίνει με το πρόγραμμα κατά των διακρίσεων, την τροπολογία περί αυξήσεως μέχρις 90% του ανωτάτου ποσοστού οικονομικής ενίσχυσης η οποία θα μπορεί να χορηγείται, στο πλαίσιο του προγράμματος, για την κάλυψη των εξόδων λειτουργίας των ευρωπαϊκών δικτύων Μη Κυβερνητικών Οργανώσεων που δραστηριοποιούνται στον αγώνα κατά της φτώχειας και του κοινωνικού αποκλεισμού (core-funding). Η Επιτροπή υπενθυμίζει το σημαντικό ρόλο των ΜΚΟ και των ευρωπαϊκών δικτύων τους, τις δυσκολίες που θα συναντήσουν αυτά στην περίπτωση που το ποσοστό συγχρηματοδότησης που πρέπει να καταβάλουν τα ίδια υπερβαίνει το ποσόν που μπορούν πράγματι να συγκεντρώσουν, και υπογραμμίζει τη σημασία που αποδίδει το Ευρωπαϊκό Κοινοβούλιο στην εν λόγω τροπολογία [3].

[3] Σύμφωνα με τις κατευθυντήριες γραμμές της 24ης Μαρτίου 1997, η δήλωση αυτή θα διαβιβασθεί στο Ευρωπαϊκό Κοινοβούλιο.

_________________